Het Rassie iets uit die Baabaas se sege teen Engeland geleer? | Maroela Media
Het Rassie iets uit die Baabaas se sege teen Engeland geleer?
Chris Ashton duik oor vir een van sy drie drieë (Foto: Twitter @Barbarian FC)
Hoeveel Rassie Erasmus sou wys word as hy Sondagmiddag na die wedstryd tussen Engeland en die Britse Barbarians gekyk het, kan 'n mens net oor raai.
Dit was nou wel nie Engeland se uitsoekspan nie, want 'n hele aantal van hul sleutelspelers was betrokke by die Premierliga se eindronde tussen die Exeter Chiefs en Saracens en nog 'n paar is 'n ruskans gegun.
Boonop kan 'n mens kwalik 'n behoorlike oordeel vel oor 'n wedstryd waar daar 15 drieë gedruk is. Tog was daar aanduidings dat alles nie pluis by Engeland is nie.
Die Barbarians het met 63-45 gewen en nege doele teenoor ses doele en 'n strafdoel aangeteken. Chris Ashton, wat nou sy rugby in Frankryk speel en dus nie vir Engeland oorweeg is nie, het drie van die drieë gedruk.
Wat wel duidelik was, is dat die Engelse op die aanval én verdediging gesukkel het om mekaar te vind. Dis seker verstaanbaar in 'n eerste oefenlopie.
Ietwat ernstiger is dat Engeland heelwat minder besit as die Baabaas gehad het, wat grootliks toegeskryf kan word aan die gesukkel by die afbreekpunte. Dit was een van hul vernaamste tekortkominge in vanjaar se Sesnasiesreeks en dit lyk of dit steeds vir Engeland se afrigter Eddie Jones 'n kopseer is.
Ook wat die verdediging betref, lyk dit of daar vir Jones heelwat werk voorlê. Engeland se vrot duikwerk kan seker nog verskoon word omdat die vrees vir beserings seker voor die toer na Suid-Afrika in van die spelers se agterkoppe is.
Daar was egter ook ooglopende leemtes wat betref hul verdedigingstruktuur waaraan oor die volgende twee weke voor die toets gewerk sal moet word.
Engeland (28) 45 – Drieë: Elliot Daly, Piers Francis (2), Zach Mercer, Joe Launchbury, Jonny May. Doelskoppe: George Ford (6). Strafdoel: Ford.
Barbarians (35) 63 – Drieë: Chris Ashton (3), Victor Vito (2), Finn Russell, Semi Radradra, Sitaleki Timani, Greig Laidlaw. Doelskoppe: Russell (7), Laidlaw, Juan Martin, Fernandez Lobbe.